  Виталий Пронин Ангелина Снигирёва лыдъя куараосты.Кылем ар пумын ялэм «Гурт адями-2017» конкурсмы йылпумъяськиз.«Устоез кивалтӥсь» номинацие таяз рад 3 мурт ӵектэмын вал. Гуртоослэн конкурсэ мыло-кыдо пыриськемзыя зол шӧдӥмы, соос кивалтӥсьёссэс гажало, дунъяло шуыса. Алнаш ёросысь Туймыйылысь «Прогресс» но Улын Сыръезьысь «Писеевское» бускель хозяйствоос куспазы вожвылъяськоно луизы. Но проворгес ужазы туймыйылъёс, удмурт вишуръёс, шубиноос. Соос, 1 сюрс 590 куара люкаса, вормисе поттӥзы «Прогресс» хозяйствозылэсь кивалтӥсьсэ Виктор Лебедевез. Солэсь ог 300 куаралы кылиз «Писеевское» хозяйстволэн кивалтӥсез Николай Михайлов. Кияса ёросысь Вуж Сальялась Пётр Петров 427 куара люказ.Электрон почтамес гожтэтъёсынызы тымизы сюмсиос. Соос «Выжыоссэ утись» номинацие ӵектэм Тукан гуртысь мыло-кыдо кышномурт Евдокия Ильиных понна куараос бичазы быдэс ёросэнызы. Ӧй вал, дыр, конкурслэсь палэнэ кылем гуртъёс, школаос, нылпи садъёс. Сюмсиысь азьветлӥсь удмурт нылкышно понна дурбасьтонэз зол радъяз «Знамя» ёрос газетысь ужась Раиса Волкова. Озьы сюмсиос рекорд пуктӥзы - кинюртэмъёсын гожтэтъёсын гинэ 1 сюрс 879 куара бичазы. Нош Интернетысь, вотэсбамъёсысь будэтыса, люкаськиз 2 сюрс 304 куара. Тамында куара люкасьёс конкурсэз ортчытыны кутскем дырысен ӧй на вал. Зол ужазы сьӧлтаос но, «Калмез гуръёс» ансамбльын кырӟась Галина Веселкова понна 1 сюрс 640 куара люкамын. Можга ёросысь Комак гуртысь шаерчи, дышетӥсь Владимир Дмитриевлэн 1 сюрс 19 куараез. Пичи Пурга ёросысь Аксакшурысь шаерчилэн, дышетӥсьлэн Валерий Баймурзинлэн 272 куараез.Котьку сямен тужгес трос адями ӵектэмын вал «Ӟеч сюлэм» номинацие. Споръяськон мынӥз Можга ёросысь Учаысь Сергей Крутихин но Балезино ёросысь Дядьпиысь Лариса Шиляевалэн дурбасьтӥсьёссы куспын. Можгаосты куара сётыны ӝутказ Учаысь «Раздолье» ансамбльысь кырӟась Нина Санникова. Соос люказы 1 сюрс 142 куара. Но таяз радэ золгес вылӥллям балезиноос. Дядьпиысь мыло-кыдо лыдӟисьмы Анна Наговицына сюлмаськемен, гуртысьтызы клубен кивалтӥсьсы Лариса Шиляева 1 сюрс 228 куара люказ но вормисе потӥз. Кияса ёросысь Вуж Салья гуртысь дышетӥсь Валентина Осипова 576 куара люказ. Пичи Пурга ёросысь Аксакшурысь нылпи садын ужасьлэн Людмила Барановалэн 170 куараез. Сьӧлта ёросысь Зямай гуртысь ужбергатӥсь Эдуард Крестьянинов понна 367 куара вуиз. Вавож ёросысь «Колос» хозяйствоысь механизатор Василий Морозов понна 216 куара сётэмын.«Гурт адями-2017» конкурсын вормисьёс Виктор Лебедев, Евдокия Ильиных но Лариса Шиляева данъямын луозы нимысьтыз ужрадъёсын.Ангелина Снигирёва Туспуктӥз Максим Егоров Теги: удмуртдунне  